b'\n_START_ARTICLE_\nNantong\n_START_PARAGRAPH_\nNantong (kinesisk: \xe5\x8d\x97\xe9\x80\x9a; pinyin: N\xc3\xa1nt\xc5\x8dng) er en by p\xc3\xa5 prefekturniv\xc3\xa5 i provinsen Jiangsu ved Kinas kyst mot Gulehavet. Befolkningen  ansl\xc3\xa5s (2004) til 7\xc2\xa0737\xc2\xa0900.\n_START_SECTION_\nHistorie\n_START_PARAGRAPH_\nEttersom kysten mot \xc3\x98stkinahavet hele tiden har trukket seg tilbake p\xc3\xa5 grunn av avleiringene av slam fra floden Chang Jiang har dette prefekturet stadig blitt st\xc3\xb8rre. Avstanden fra hovedbyen, nAntong, til kysten, er n\xc3\xa5 meget st\xc3\xb8rre enn under Handynastiet. _NEWLINE_Fra Han-dynastiet til Tangdynastiet var det som n\xc3\xa5 kalles Nantong bare et lite fylke som var understilt Yangzhou et godt stykke lenger inn i landet. I 958 hadde byen vokst s\xc3\xa5pass at det ble utskilt som et selvstendig prefektur, ved navn Tongzhou. Navnet betyr \xc2\xab\xc3\xa5pningsprefektuet\xc2\xbb, noe som henspiller p\xc3\xa5 beliggenheten ved storelvens munning. Men Yangzhou ble etterhvert en meget rik by, og det f\xc3\xb8rte til at Tongzhou fra 1368 ble understilt Yangzhou igjen. F\xc3\xb8rst i 1724 gjenvant det sin rang som selvstendig prefektur, men da under det nye navnet Nantong (\xc2\xabS\xc3\xb8rlige Tong\xc2\xbb) for \xc3\xa5 unng\xc3\xa5 sammenblanding med Tongzhou n\xc3\xa6r Beijing. (Ved Nantong videref\xc3\xb8res navnet Tongzhou i et regionalt navn)._NEWLINE_Nantong rikdom var tradisjonelt knyttet til produksjonen av salt, ris - og bomullsdyeking, og ikke minst av tekstilindustrien. Den lokale entrepren\xc3\xb8r Zhang Jian grunnla Nantongs f\xc3\xb8rste moderne bomullsspinneri i 1899, og fortsatte med en industriutvikling som omfattet mel, olje, silkespinning, et destilleri og en maskinfabrikk. Han ble ogs\xc3\xa5 skipsreder og gjenvant saltmarkene \xc3\xb8st for Nantong og gjorde dem egnet for bomullsproduksjon. Nantong fikk p\xc3\xa5 folkemunne kallenavnet \xc2\xabZhang Jians kongerike\xc2\xbb._NEWLINE_Omr\xc3\xa5det ble skadelidende i de \xc3\xb8konomiske nedgangstidene i 1930-\xc3\xa5rene og s\xc3\xa5 av den japanske okkupasjon, men har tatt seg inn og er fremdeles et viktig sentrum for tekstilindustrien. Havnen kan ta imot havg\xc3\xa5ende skip, og har profittert p\xc3\xa5 dette og sin gunstige beliggenhet for videretransport i mange retninger.\n_START_SECTION_\nSamferdsel\n_START_PARAGRAPH_\nKinas riksvei 204 l\xc3\xb8per gjennom omr\xc3\xa5det. Den l\xc3\xb8per fra Yantai i Shandong s\xc3\xb8rover til  Shanghai, og er innom blant annet Lianyungang, Nantong og Taicang._NEWLINE_Kinas riksvei 328 i l\xc3\xb8per gjennom omr\xc3\xa5det, fra Nanjing via blant annet Yangzhou til Nantong.'